**DÔVODOVÁ SPRÁVA**

**A. Všeobecná časť**

Účelom návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, je

* zohľadniť v § 60 ods. 2 a 3 pri počte hodín ustanovenia § 62 ods. 3, ktoré upravujú záťaž študenta vyjadrenú prostredníctvom ECTS kreditov (European Credit Transfer and Accumulation System),
* upraviť prístup vo vzťahu k tehotným študentkám a študentom (študentkám a študentom), ktorí sa starajú o deti.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na rozpočet verejnej správy, vplyvy na podnikateľské prostredie, životné prostredie, na informatizáciu spoločnosti ani na služby verejnej správy pre občana. Návrh zákona má pozitívne sociálne vplyvy a pozitívne vplyvy na manželstvo, rodičovstvo a rodinu.

**B. Osobitná časť**

**K Čl. I**

**K bodu 1**

Každý študijný program má určenú záťaž pre jednotlivé predmety vyjadrenú v ECTS kreditoch. Podľa § 62 ods. 3 písm. a) zákona č. 131/2002 Z. z. je štandardná záťaž študenta vyjadrená počtom 60 kreditov u študijných programov prvého stupňa, druhého stupňa alebo študijných programov spájajúcich prvý a druhý stupeň bez ohľadu na formu štúdia. Aktuálne znenie zákona č. 131/2002 Z. z. nezohľadňuje rovnaké definovanie záťaže študenta v dennej a externej forme štúdia pri definovaní váhy 1 ECTS kreditu vyjadreného v počte hodín vyučovania, vrátane samostatného štúdia a samostatnej tvorivej činnosti pri študijných programoch okrem doktorandského štúdia. V rámci externej formy štúdia pri študijných programoch tretieho stupňa zostáva zachovaná pôvodný rozsah záťaže v hodinách, keďže podľa § 62 ods. 3 písm. b) zákona č. 131/2002 Z. z. je v týchto študijných programoch štandardná záťaž študenta naďalej najviac 48 kreditov.

**K bodom 2 a 3**

Z aplikačnej praxe vyplýva, že na vysokých školách existuje skupina študentov, pri ktorých (hoci nie sú študentami so špecifickými potrebami podľa § 100 zákona č. 131/2002 Z. z.) je opodstatnený modifikovaný prístup k štandardným právam a povinnostiam študentov. Ide o skupinu tehotných študentiek a študentov (študentiek a študentov), ktorí sa starajú o dieťa. V záujme podpory rodiny je opodstatnené vymedziť základný rámec prístupu k nim najmä v oblastiach učebných plánov, prerušenia štúdia a školného.

Napríklad v oblasti školného už v súčasnosti nie je vylúčené, aby vysoké školy mali upravené zníženie alebo úplné odpustenie školného pre túto skupinu, avšak aplikačná prax ukázala, aby úľava na školnom bola upravená generálne na úrovni zákona.

**K Čl. II**

Účinnosť sa navrhuje od 1. septembra 2024, vzhľadom na začiatok akademického roka.